钦定古今图书集成/明伦汇编/闺媛典/第352卷 > 《馆陶郭公姬薛氏墓志铭》唐·陈子昂
## 钦定古今图书集成/明伦汇编/闺媛典/第352卷 > 《馆陶郭公姬薛氏墓志铭》唐·陈子昂

姬人姓薛氏，东明国王金氏之裔也。昔金王有爱子，
别食于薛，因为姓焉。世不与金氏为姻，其高曾皆金
王贵臣大人也。父承冲，有唐高宗时与《金仁问》归国。
帝畴厥庸，拜左武卫将军。姬人幼有玉色，发于秾华，
若彩云朝升，微月宵映也，故家人美之。少号仙子，闻
嬴台有孔雀凤凰之事，瑶情悦之。年十五，大将军薨，
遂剪发出家，将学金仙之道，而见宝手菩萨。靓心六
年，青莲不至，乃谣曰：“化云心兮思淑贞，洞寂灭兮不
见人。瑶草芳兮思氤氲，将奈何兮青春。”遂返初服，而
归我郭公。郭公豪荡而好奇者也。杂佩以迎之，宝琴
以友之，其相得如青鸟翡翠之婉娈矣。华繁艳歇，乐
极哀来。以长寿二年太岁癸巳二月十七日遇疾卒
于通泉县之官舍。呜呼哀哉！郭公恍然犹若未亡也。
宝珠以含之，锦衾以举之，故园途遥，言归未迨，留殡
于县之惠普寺之南园，不亡贞也。《铭》曰：“高丘之白云
兮，愿一见之何期。哀淑人之永逝，感绀园之春时。愿
作青鸟长比翼，魂魄来兮游故国